Το έγκλημα της 9ης λεωφόρου

Η ταινία Το έγκλημα της 9ης λεωφόρου (Πρωτότυπος τίτλος Dead Ringer), είναι θρίλερ grand-guignol παραγωγής 1964 σε σκηνοθεσία Πολ Χένριντ. Η ταινία είναι βασισμένη στο διήγημα του Ριάν Τζέιμς με τίτλο La Otra και διασκευάστηκε για τη μεγάλη οθόνη από τους Άλμπερτ Μπάιχ και Όσκαρ Μιλάρντ. Πρόκειται για δεύτερη εκτέλεση του διηγήματος του Τζέιμς, εφόσον είχε προηγηθεί η μεξικανική εκτέλεση του 1946 με πρωταγωνίστρια την Ντολόρες Ντελ Ρίο. Πρωταγωνίστρια της ταινίας είναι η Μπέτι Ντέιβις στο διπλό ρόλο των διδύμων αδελφών Ίντιθ Φίλιπς και Μάργκαρετ Ντε Λόρκα και πλαισιώνεται από τους: Καρλ Μάλντεν, Πίτερ Λόφορντ, Τζιν Χάγκεν, Τζορτζ Μακρέντι, Εστέλ Γουίνγουντ, Τζορτζ Τσάντλερ και Σίριλ Ντελαβάντι. 

Η ταινία σηματοδοτεί τη δεύτερη φορά που η Ντέιβις υποδύεται τις δίδυμες αδελφές με πρώτο το διπλό της ρόλο στην ταινία του 1946 Κλεμμένη Ευτυχία (A Stolen Life).

Υπόθεση 
Η Ίντι Φίλιπς (Μπέτι Ντέιβις), συναντιέται με τη δίδυμή της αδελφή, Μάργκαρετ ΝτεΛόρκα (Μπέτι Ντέιβις) μετά από χρόνια, την ημέρα της κηδείας του κουνιάδου της. Η Μάργκαρετ καλεί την αδελφή της στην έπαυλη των ΝτεΛόρκα για να θυμηθούν τα παλιά. Η Ίντι υπήρξε ερωτευμένη με το σύζυγο της Μάργκαρετ, αλλά η αδελφή της φρόντισε να μείνει έγκυος από τον άνδρα και να τον αναγκάσει να την παντρευτεί. Η Μάργκαρετ είναι πλέον πλούσια, ενώ η Ίντι είναι ιδιοκτήτρια ενός μπαρ στα πρόθυρα της χρεοκοπίας με μόνη της παρηγοριά το ενδιαφέρον που της δείχνει ένας αστυνομικός, ο Τζιμ Χόμπσον (Καρλ Μάλντεν). Μετά από έντονο καυγά που έχει με την αδερφή της, η Ίντι επιστρέφει στο μπαρ του οποίου είναι ιδιοκτήτρια και στο δρόμο μαθαίνει από το σοφέρ των ΝτεΛόρκα, ότι η Μάργκαρετ δεν υπήρξε ποτέ έγκυος με παιδί του Φρανκ ΝτεΛόρκα. Εξοργισμένη τότε η Ίντι, εφόσον η αδερφή της την έκανε να χάσει το μοναδικό άνδρα που αγάπησε ποτέ, την καλεί στο μπαρ για να μιλήσουν και τη σκοτώνει, αφήνοντας να εννοηθεί ότι επρόκειτο για αυτοκτονία. Έπειτα παίρνει τη θέση της Μάργκαρετ στο σπίτι και στην υψηλή κοινωνία. Κανείς δεν υποψιάζεται ότι στην πραγματικότητα πρόκειται για άλλη γυναίκα που υποδύεται τη Μάργκαρετ, αλλά τα πράγματα περιπλέκονται όταν εμφανίζεται στο προσκήνιο ο καιροσκόπος εραστής της Μάργκαρετ, Τόνι Κόλινς (Πίτερ Λόφορντ).

Πληροφορίες παραγωγής 
Θρίλερ με γότθικο και μακάβριο χαρακτήρα, βασισμένο σε διήγημα του Ρίαν Τζέιμς και του οποίου το σενάριο γράφτηκε το 1944 και έμεινε στο ράφι μέχρι και το 1963, όταν αποφάσισαν να ξεκινήσουν τις προετοιμασίες της ταινίας με πρωταγωνίστρια την Μπέτι Ντέιβις, που μετά την επιτυχία του Τι Απέγινε η Μπέιμπι Τζέιν; (What Ever Happened to Baby Jane, 1962) είχε γίνει η Βασίλισσα του grand guignol, στυλ που άνθησε τη δεκαετία του '60 και είχε ως κύριο του γνώρισμα το γεγονός ότι οι πρωταγωνίστριές του ήταν γυναίκες άνω των σαράντα, που είχαν στις πλάτες τους μεγάλη προϋπηρεσία στο χώρο του θεάτρου και του κινηματογράφου. Μερικές από τις σταρ της δεκαετίας του '30 και '40, πέρα από τη Ντέιβις, που ασχολήθηκαν με το grand guignol ήταν οι Ταλούλα Μπάνκχεντ, Ολίβια Ντε Χάβιλαντ, Μπάρμπαρα Στάνγουικ, Τζόαν Κρόφορντ και άλλες. Στο μεταξύ είχε μεσολαβήσει και η μεξικανική εκτέλεση του διηγήματος το 1946.

Κατά τη διάρκεια των χρόνων που το σενάριο βρισκόταν στα ράφια της εταιρίας Warner, ο πρωταγωνιστικός ρόλος απορρίφθηκε από την Λάνα Τέρνερ, η οποία δεν ήθελε να υποδυθεί δυο δίδυμες αδελφές. Η Ντέιβις από τη μεριά της είχε ήδη υποδυθεί δίδυμες αδελφές το 1946, στην ταινία Κλεμμένη Ευτυχία (A Stolen Life) και δέχτηκε αμέσως τον πρωταγωνιστικό ρόλο, ο οποίος την ένωσε ξανά με το συμπρωταγωνιστή της στην ταινία Το ξέσπασμα μιας ψυχής (Now, Voyager, 1942), Πολ Χένριντ, ο οποίος ανέλαβε τη σκηνοθεσία της ταινίας. Ο Χένριντ δήλωσε ότι η δημιουργία του συγκεκριμένου φιλμ ήταν μια υπέροχη εμπειρία. Στην ταινία εμφανίζεται και η κόρη του Χένριντ, Μόνικα, στο ρόλο μιας υπηρέτριας. Ο Έρνεστ Χάλερ ιστορικός διευθυντής φωτογραφίας της Warner Bros. ανέλαβε την φωτογραφία της ταινίας για τελευταία φορά.

Παραπομπές

Εξωτερικοί σύνδεσμοι 

Αμερικανικές ταινίες
Ταινίες του 1964
Αμερικανικές θρίλερ ταινίες
Ταινίες παραγωγής Warner Bros.
Αγγλόφωνες ταινίες
Αμερικανικές ασπρόμαυρες ταινίες